Den somaliske slagteriarbejder Mohamed Ibrahim fra Thy er indirekte årsag til endnu en udlændingepolitisk stramning.

Udlændinge- og integrationsminister Inger Støjberg vil nu lukke det, som DR Midt & Vest i januar beskrev som en "kattelem."

Læs også : Kattelem for udviste somaliere: To års fast arbejde giver ophold i Danmark

Kattelemmen betyder, at somaliere og andre flygtninge kan få lov at beholde deres opholdstilladelse, hvis de kan dokumentere, at de har haft uafbrudt ansættelse på almindelige vilkår i mindst to år.

Opholdstilladelse for flygtninge Ifølge den nuværende lov kan disse forhold give opholdstilladelse til flygtninge, der har fået afvisning på asyl: Mindst to års uafbrudt ansættelse hos samme arbejdsgiver på almindelige vilkår

En årlig indtjening på minimum 417.793,60 kroner (bliver også kaldt beløbsgrænsen)

En stilling indenfor et erhverv, hvor der er mangel på kvalificeret arbejdskraft i Danmark (Positivlisten) Kilde: Udlændingeloven § 9.a

Den lidt oversete paragraf i udlændingeloven fik ny opmærksomhed, da Udlændingestyrelsen sidste år inddrog eller afviste at forlænge hundredvis af opholdstilladelser til somaliere - efter styrelsen havde vurderet, at sikkerheden i Somalia er forbedret.

Ingen opholdstilladelse på grund af fast arbejde

En af dem, der fik inddraget sin opholdstilladelse, var Mohamed Ibrahim, som arbejder på slagteriet Tican i Thy. Han har haft arbejde dér i over 20 måneder og er derfor tæt på de to års fast arbejde.

Efter DR P4 Midt & Vest bragte flere historier om Mohamed Ibrahim, stillede både Martin Henriksen (DF) og Johanne Schmidt-Nielsen (EL) spørgsmål til Inger Støjberg om den omtalte kattelem.

En regel, som ministeren nu helt vil fjerne - hun er nemlig ikke tilhænger af at give flygtninge opholdstilladelse, bare fordi de er i fast arbejde, skriver hun i et svar til Martin Henriksen.

Læs også : Mohamed med fast job nægter at forlade Danmark: Kan ende på udrejsecenter

I en redegørelse om kattelemmen forklarer Inger Støjberg, at i en tid, hvor store grupper af krigsflygtninge forhåbentlig snart kan vende hjem, mener hun ikke, der skal være danske regler, som gør, at de alligevel kan blive.

- Jeg ønsker ikke, vi har regler, som sikrer adgang til Danmark uden om de almindelige ordninger, der giver adgang til det danske arbejdsmarked, så som beløbsordningen og positivlisten, skriver Inger Støjberg.

Enhedslisten undrer sig

Men stramningen kommer til at ske uden Enhedslistens stemmer, siger udlændingeordfører Johanne Schmidt-Nielsen.

- Jeg forstår simpelthen ikke pointen i at smide flygtninge ud, som klarer sig godt, og som forsørger sig selv, og som vi har brugt en masse kræfter på at integrere i det danske samfund, siger Johanne Schmidt-Nielsen.

Af Inger Støjbergs egen redegørelse fremgår det, at toårs-reglen kun bliver brugt i meget begrænset omfang.

Der er givet under ti opholdstilladelser om året i de seneste fem år på den konto.

Uanset om somalierne er i arbejde eller ej - så er Enhedslisten imod hjemsendelserne til Somalia.

- Hovedproblemet er, at man overhovedet vil udsende flygtninge til Somalia. Det, mener jeg, er uansvarligt. Og det mener FN for øvrigt også, siger Johanne Schmidt-Nielsen.

Inger Støjberg forventer at fremsætte lovforslaget inden sommerferien.

Mohameds sag er stadig uafklaret

Mohamed Ibrahim har arbejdet på slagteriet Tican siden juni 2016, og teoretisk set kan han nå op på to års arbejde, inden en ny lov træder i kraft, fordi hans klage over den mistede opholdstilladelse stadig ligger til behandling i Flygtningenævnet.

I samråd med sin advokat forsøger Mohamed dog at genvinde sin opholdstilladelse via en anden paragraf - nemlig den såkaldte beløbsordning.

Via beløbsordningen kan man få opholdstilladelse i Danmark, hvis man tjener 418.000 kroner om året.

Og det gør Mohamed Ibrahim, efter at han er skiftet til natholdet på Tican.